“ก.ล.ต.” เปิดเฮียริ่งปรับเกณฑ์การชำระบัญชีของกองทุนรวม-คาดประกาศใช้ Q1/65
"ก.ล.ต." เปิดเฮียริ่งปรับเกณฑ์การชำระบัญชีของกองทุนรวม เพื่อความเหมาะสมตามสถานการณ์-ประโยชน์ของผู้ถือหน่วยลงทุน คาดประกาศใช้ Q1/65
"ก.ล.ต." เปิดเฮียริ่งปรับเกณฑ์การชำระบัญชีของกองทุนรวม เพื่อความเหมาะสมตามสถานการณ์-ประโยชน์ของผู้ถือหน่วยลงทุน คาดประกาศใช้ Q1/65
3 ธ.ค. 2564

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.เปิดรับฟังความคิดเห็นหลักการและร่างประกาศเกี่ยวกับการปรับปรุงหลักเกณฑ์การชำระบัญชีของกองทุนรวม เพื่อให้ระยะเวลาการชำระบัญชีมีความเหมาะสมตามสถานการณ์ของการเลิกกองทุนรวม ไม่เป็นภาระจนเกินควรแก่บริษัทหลักทรัพย์จัดการกองทุนรวม ตามแนวทาง Regulatory Guillotine โดยยังคงคำนึงถึงประโยชน์ของผู้ถือหน่วยลงทุนเป็นสำคัญ
โดยมีแนวคิดในการปรับปรุงหลักเกณฑ์เกี่ยวกับการชำระบัญชีกองทุนรวม กรณีที่ผู้ออกตราสารหนี้ผิดนัดชำระหนี้หรือตราสารขาดสภาพคล่องซึ่งทำให้ผู้ชำระบัญชีไม่สามารถขายทรัพย์สินได้ในเวลาที่กำหนด หรือกรณีที่ผู้ชำระบัญชีได้จ่ายเงินคืนผู้ถือหน่วยลงทุนเป็นเช็คแต่ทางด้านผู้ถือหน่วยลงทุนไม่นำเช็คไปขึ้นเงิน ทำให้ผู้ชำระบัญชีต้องดำเนินการวางทรัพย์ ก.ล.ต. จึงเสนอแนวทางให้ผู้ชำระบัญชีดำเนินการจนกว่าจะแล้วเสร็จ โดยรายงานความคืบหน้าเป็นรายเดือนบนเว็บไซต์ของบริษัทหลักทรัพย์จัดการกองทุนรวม (บลจ.) นอกจากนี้ การแต่งตั้งผู้ชำระบัญชีควรดำเนินการโดยเร็วนับแต่วันเลิกกองทุนรวม โดยกำหนดให้แจ้งการแต่งตั้งผู้ชำระบัญชีผ่านระบบบนเว็บไซต์ของสำนักงานโดยไม่ชักช้า เพื่อลดภาระในการดำเนินการของ บลจ.
ดังนั้น ก.ล.ต. จึงนำเสนอหลักการและยกร่างประกาศที่เกี่ยวข้องจำนวน 2 ฉบับ ทั้งนี้ คาดว่าประกาศจะมีผลใช้บังคับภายในไตรมาส 1 ปี 2565 โดยก.ล.ต. ได้เผยแพร่เอกสารรับฟังความคิดเห็นในเรื่องดังกล่าวไว้ที่เว็บไซต์ ก.ล.ต. https://www.sec.or.th/ TH/Pages/ PB_Detail.aspx?SECID=771 ผู้เกี่ยวข้องและผู้สนใจสามารถแสดงความคิดเห็นได้ที่เว็บไซต์ หรือทาง e-mail [email protected] หรือ [email protected] จนถึงวันที่ 3 มกราคม 2565